ഖാദി മേഖലയില് സമഗ്ര മാറ്റത്തിന് മാസ്റ്റര് പ്ലാന്: മന്ത്രി പി രാജീവ് കൊച്ചി ഖാദി മേഖലയില് കാലാനുസൃതമായി സമഗ്ര മാറ്റംവരുത്തുന്നതിന് മാസ്റ്റര് പ്ലാന് തയ്യാറാക്കുമെന്ന് വ്യവസായമന്ത്രി പി രാജീവ് പറഞ്ഞു. ഖാദി ബോര്ഡിന്റെ സ്വാതന്ത്ര്യദിനാഘോഷങ്ങള് ഉദ്ഘാടനം ചെയ്യുകയായിരുന്നു അദ്ദേഹം. ഖാദിയെ ആധുനികവല്ക്കരിക്കും. മൂല്യവര്ധനയും വൈവിധ്യവല്ക്കരണവും ഈ മേഖലയ്ക്ക് ആവശ്യമാണ്. ഖാദി കൈത്തറി ചലഞ്ചിന് മികച്ച പ്രതികരണമാണ് ലഭിക്കുന്നതെന്നും മന്ത്രി പറഞ്ഞു. കലൂര് ഖാദി ടവറില് മഹാത്മാഗാന്ധിയുടെ പ്രതിമ രാജീവ് അനാച്ഛാദനം ചെയ്തു. ഖാദി ബോര്ഡ് വൈസ് ചെയര്പേഴ്സണ് ശോഭന ജോര്ജ് ദീപശിഖ തെളിച്ചു. മുഖ്യമന്ത്രിയുടെ വാക്സിന് ചലഞ്ചിലേക്ക് സമാഹരിച്ച തുക ഖാദി വര്ക്കേഴ്സ് വെല്ഫെയര് ഫണ്ട് ബോര്ഡ് അധ്യക്ഷ സോണി കോമത്ത് പി രാജീവിന് കൈമാറി. ടി ജെ വിനോദ് എംഎല്എ അധ്യക്ഷനായി. കൊച്ചി കോര്പറേഷന് മേയര് എം അനില്കുമാര്, ജില്ലാപഞ്ചായത്ത് പ്രസിഡന്റ് ഉല്ലാസ് തോമസ്, കൗണ്സിലര് രജനി മണി, വ്യവസായ സെക്രട്ടറി എ പി എം മുഹമ്മദ് ഹനീഷ്, കെവിഐസി അസിസ്റ്റന്റ് ഡയറക്ടര് പി കന്തസ്വാമി, ഖാദി ബോര്ഡ് അഡ്മിനിസ്ട്രേറ്റര് ഡയറക്ടര് കെ കെ ചാന്ദ്നി, സെക്രട്ടറി കെ എ രതീഷ്, ബോര്ഡ് അംഗം ടി വി ബേബി എന്നിവര് സംസാരിച്ചു.